Mak
Tok piksa bilong wanpela man i plenim sit.
4
1Na Jisas i skulim ol manmeri gen long nambis bilong raunwara Galili. Na planti manmeri moa i kam bung long Jisas. Em olsem na Jisas i kalap long wanpela liklik sip na Em i sindaun long em. Na ol manmeri i sindaun long nambis bilong raunwara klostu long wara. 2Na Jisas i yusim ol tok piksa bilong skulim ol long planti samting. Na Jisas i mekim dispela tok, 3“Harim. Wanpela man i go long gaden bilong em bilong plenim sit bilong kaikai. 4Na taim em i tromoi sit i go kam, sampela sit i pundaun long rot, na ol pisin i kam pinisim. 5Na sampela sit i pundaun long graun i gat ston. Sit i no go daun tumas insait long graun, na long dispela as em i kamap hariap. 6Tasol, long taim bilong san, ol dispela nupela kaikai i drai olgeta. Long wanem? Rop bilong em i no go daun tumas insait long graun. 7Na sampela sit i pundaun long graun i gat ol gras nogut. Na ol gras nogut i kamap na karamapim ol nupela kaikai. Olsem na, ol nupela kaikai i no karim kaikai bilong em. 8Na sampela sit i pundaun long gutpela graun, na em i kamap gutpela tru na karim planti kaikai. Olsem na, sampela i karim 30 na sampela i karim 60 na sampela i karim 100.”
9Na Jisas i tokim ol manmeri olsem, “Manmeri i gat ia bilong harim, orait em i ken i harim dispela toktok.”
10Na taim ol manmeri i go nabaut pinis, orait 12-pela disaipel bilong Jisas wantaim ol sampela manmeri i stap wantaim ol, ol askim Jisas long as bilong ol tok piksa Jisas i save autim. 11Na Jisas i tokim ol olsem, “Ol samting bilong kingdom bilong God i bin hait God i givim yupela pinis. Tasol, bilong ol manmeri i stap autsait, orait Mi bai yusim ol tok piksa. 12Olsem na,
“ ‘Ol i ken i lukim, tasol ol i no inap klia.
Na ol i ken i harim, tasol ol i no inap save.
Long wanem? Nogut ol i tanim bel na God i tekewe sin bilong ol.’ ”
(Aisaia 6:9-10)
13Na Jisas i tokim ol olsem, “Ating yupela no klia long as bilong dispela tok bokis, a? Sapos yupela no klia long dispela tok bokis, orait hau na bai yupela klia long ol narapela tok bokis, a? 14Dispela man i tromoi sit i go kam em i olsem man i tromoi tok bilong God. 15Sampela manmeri i olsem sit i pundaun long rot. Taim ol i harim tok bilong God, Satan i kam hariap na em i karim dispela tok i go olgeta. 16Na sampela manmeri i olsem sit i pundaun long graun i gat ston. Ol i harim tok bilong God na ol i kisim na amamas hariap. 17Tasol, ol i no gat rop. Olsem na, ol i stap liklik taim tasol na bihain ol i lusim. Taim tok bilong God i kamapim trabel long ol na sampela manmeri i laik bagarapim ol, orait ol i lusim tok bilong God hariap. 18-19Na sampela manmeri i olsem sit i pundaun long graun i gat ol gras nogut. Ol i harim tok bilong God, tasol ol kain kain wari bilong dispela graun i karamapim ol. Ol i wari long mani na ol i wari long kisim ol narapela samting. Olsem na, long dispela as tok bilong God i no karim kaikai. 20Na sampela manmeri i olsem sit i pundaun long gutpela graun. Ol i harim tok bilong God na ol i kisim. Olsem na, ol i karim gutpela kaikai. Na sampela i karim 30 na sampela i karim 60 na sampela i karim 100.”
Lam i ken i stap long ples klia.
21Na Jisas i tokim ol olsem, “Yupela no save kisim lam i kam na putim em aninit long wanpela baket o aninit long bet. Nogat. Yupela save hangamapim long ples klia. 22Harim. Samting i stap hait i ken i kamap ples klia. Na samting ol manmeri i no lukim i ken i kamap ples klia long ai bilong ol. 23Manmeri i gat ia bilong harim, orait em i ken i harim dispela toktok.”
24Na Jisas i skruim tok olsem, “Taim yupela harim tok, orait yupela mas skelim gut. Long wanem? Sapos nau yu skelim gutpela, orait bihain yu bai kisim gutpela samting. Tru, yu bai kisim gutpela samting moa yet. 25Manmeri i kisim samting nau, orait bihain ol bai kisim samting moa. Tasol, manmeri i no kisim samting nau, orait bihain, liklik hap ol i kisim pinis God bai rausim.”
Tok piksa bilong sit i save gro.
26Na Jisas i mekim tok olsem, “Kingdom bilong God i olsem wanpela man i plenim sit long gaden. 27Na sit i save gro long nait na long de, maski dispela man em i slip o em i kirap. Na sit i kamap olsem wanem em i no save. 28Graun tasol i mekim dispela wok na kaikai i save kamap. Pastaim lip i kamap, na bihain kaikai i kamap, na bihain kaikai i ken i strong i stap.
29Na taim kaikai i mau, orait dispela man i katim long naip na kisim kaikai.
Tok piksa bilong sit mastet.
30Na Jisas i mekim tok moa olsem, “Kingdom bilong God i olsem wanem kain samting? Na yumi bai mekim wanem kain tok piksa bilong tokaut long dispela samting? 31Em i olsem wanpela sit mastet. Yumi save plenim planti kain liklik sit long graun, tasol sit mastet em i liklik moa yet. 32Tasol, taim sit mastet i kamap, orait em i winim olgeta samting bilong gaden, na han bilong em i bikpela moa yet. Olsem na, ol pisin i save sindaun long han bilong em na kisim kol aninit long lip bilong em.”
33Na Jisas i yusim dispela kain tok piksa moa bilong autim tok long ol. Na tok ol inap long harim, orait Jisas i autim long ol. 34Jisas i yusim tok piksa tasol bilong autim tok long ol. Tasol, taim ol disaipel tasol i stap wantaim Jisas, orait Em i tokaut klia long olgeta tok bilong God.
Jisas i mekim bikpela win i dai.
35Long apinun bilong dispela seim de, Jisas i tokim ol disaipel olsem, “Yumi go long hapsait long raunwara.” 36Olsem na, ol i lusim ol manmeri na ol i kalap long dispela liklik sip Jisas i stap long em pinis, na ol i go. Na sampela narapela sip i go wantaim ol. 37Ol i go na traipela win i kirap na wara i kalap i go insait long sip. Em olsem na klostu sip i pulap olgeta long wara. 38Na Jisas i slip i stap long pilo long baksait bilong sip. Na ol disaipel i kirapim Em na ol i tokim Em olsem, “Tisa, ating Yu no wari long mipela, klostu mipela i lus long wara.”
39Na Jisas i kirap na Em i tokim win wantaim wara olsem, “Yupela pinis.” Orait, win em i stop olgeta na em i no gat wanpela liklik hap win i stap, nogat.
40Na Em i tokim ol disaipel olsem, “Long wanem as yupela pret? Bilip bilong yupela i olsem wanem?”
41Na ol i pret nogut tru na ol i tok namel long ol yet olsem, “Dispela man em i husat tru na win na wara i save harim tok bilong Em.”
mos_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn